Covazzon

El **covazzon**, cognossud ancasì coma ‘**trezza a la catalana**’, l’è staita una manera de consciàss i cavii propri de mœuda intra i done de Italia e Spagna adree a l’ultem quart del segol XV.

El covazzon l’era nò una trezza, ma un longh covanellot de cavii involtiad de di naster colorad, o nigher, infina a fosgià una cros sarandes in ponta. El vegneva pœu lassad indà sgiò dedree di spalle, e l’era asquas semper refenid cont una scufia tegnuda insema de un nastrin de seda – despess zornid con di sgeme o dei oltre preje prezziose – ligad intoren a la front. I cavii eren spartid in dò bande de l’istessa mesura, e di vœulte un quaj zufin el vegneva a voltra e lassad insubì in sui ganasse, compagn de quell ch’es pœul vedé in di litrat de la Beatriz d’Est e de la Lisabeta Gonzaga.

A dà l’inviada a la mœuda del covazzon l'è stada la prenzipessa Sgiovanna de Trastamara, nobila spagnœula, che l'haveva tolt el rè de Napoli Ferrant d’Aragona in marid. Ancaben che l’havess fait sanmartin, la resgina la gh’è indaita adree a la manera de vestìss e consciàss del sò pajes infina a che l’è morta, e sovenz la sgent la voleva fà propri compagn de lee. La consciadura l’ha tacad a spantegàss a Milan ind el 1489 con la rivadura de l’Isabella d’Aragona, mojer del Sgiovann Galeazz Sforza e biadega del rè Ferrant de Napoli. Impunemanch, el covazzon l'era minga vegnud una mœuda a Milan infina al mariozz del Lodovigh el Nigher con la Beatriz d’Est, sgermana de l’Isabella e ancamò vuna di biadeghe del rè Ferrant. De lì inanz, un bell poo de nobile milanese hann tacad a consciàss a la fœusgia catalana; de facc, anca la Bianca Maria Sforza – mojer de l’imperador Massemilan I d’Asborgh e sorella del Sgiovann Galeazz – l’era usada a infrisàss i cavii ind un covazzon. De Milan el covazzon el s’è pœu spantegad ai oltre bande de la Lombardia, coma Parma, Modena, Sgenova e Remen, indova l’era portad de la Lisabeta Gonzaga e de la Violanta Bentevœuli.

## Galaria de imasgen

File:Beatrice nella Pala Sforzesca.jpg|La Beatriz d’Est ind la *[[Pala Sforzesca]]* (1494 zirca)
File:Pinturicchio, liberia piccolomini, 1502-07 circa, Enea Silvio, vescovo di Siena, presenta Eleonora di Portogallo all'imperatore Federico III 10.JPG|Pinturicchio, 1502-07 zirca, el covazzon de la Leonora del Portogall
File:Domenico ghirlandaio e bottega, pala di san vincenzo ferrer, 1493-96, 01.JPG|La Violanta Bentevœuli ind la *Pala de San Vinzenz Ferrer* (1493-1496)
File:Lady with an Ermine - Leonardo da Vinci - Google Art Project.jpg|Zezzilia Gallerana, la *[[Fomna con l’armelin]]* del Leonardo da Vinci
File:La belle ferronnière,Leonardo da Vinci - Louvre.jpg|La *[[Belle Ferronnière]]* del Leonardo da Vinci
File:Profile of a Young Fiancee - da Vinci.jpg|La *Bella prenzipessa* di Leonardo da Vinci, forsi un litrat de la Bianca Maria Sforza
File:Busto di Beatrice d'Este 25.png|alt=
File:Busto di Beatrice d'Este 09.png|Bust de la Beatriz d’Est, Giovanni Cristoforo Romano, 1490 zirca.
File:Bianca Giovanna Sforza.jpg|Di covazzon milanes vedud de dedree, scena de l’investidura ducal del Lodovigh el Nigher del Messale Arcimboldi ind la Biblioteca capitolara del Dom de Milan.
File:Style of Giancristoforo Romano, Lucrezia Borgia, 1480-1519, Wife of Alfonso d'Este of Ferrara 1502, probably 1502, NGA 44452.jpg|Medaja de la Lucrezzia Borsgia cont el covazzon.  


## Referenze